User:Hmridoy/sandbox

স্বজন একটি সম্পূর্ণ অরাজনৈতিক স্বেচ্ছায় রক্তদাতাদের সংগঠন। বাংলাদেশের মত উন্নয়নশীল দেশে প্রতি বছর রোগীদের জন্য যে পরিমাণ রক্তের প্রয়োজন, প্রয়োজনীয় মুহূর্তে তার অনেকটাই অপূরনীয় থাকে। ফলশ্রুতিতে রক্তের অভাবে অকালে ঝরে যায় কারো মা-বাবা, ভাই-বোন কিংবা আত্মীয় স্বজন। অথচ আমাদের দেশে রক্তদানে সক্ষম ব্যক্তিদের মাধ্যমে প্রায় ৮ লক্ষ ব্যাগ রক্তের চাহিদা পুরণ করা সম্ভব। আর যেন কেউ রক্তের অভাবে মারা না যায়, সেজন্য রক্তদানে সক্ষম সবাই মানসিকভাবে হয়ে উঠে ভ্রাম্যমাণ ব্লাড ব্যাংক। আর সেই ব্রত সামনে রেখে স্বজন সংশ্লিষ্ট সবাই নিরলস পরিশ্রম করে চলেছে। যেহেতু যে কোন জাতীয় সমস্যা সমাধানে ছাত্রসমাজসহ সচেতন মহল থেকেছে সামনের সারিতে।

নেপথ্যে
স্বজন প্রতিষ্ঠার নেপথ্যে রয়েছে রক্তের অভাবে এক স্নেহময়ী মা হারানোর করুণ বাস্তবতা। রাজশাহী বিশ্ববিদ্যালয়ের রাষ্ট্রবিজ্ঞান বিভাগের শিক্ষার্থী মোস্তাফিজুর রহমান রিতু ৩য় বর্ষের শিক্ষার্থী থাকাকালীন সময়ে ক্যাম্পাসে স্বজন প্রতিষ্ঠা করেন। তাঁর মা ছালেহা খাতুন দুরারোগ্য ব্লাডক্যান্সার রোগে আক্রান্ত হন। প্রাণ প্রিয় মাকে বাঁচানোর জন্য চিকিৎসার প্রয়োজনে সপ্তাহে কয়েক ব্যাগ রক্তের প্রয়োজন হত। ছালেহা খাতুনের রক্তের গ্রুপ ছিল O (+ve)। তিনি ঢাকার শ্যামলী কলেজ গেটের বি.ডি.এম. হাসপাতালে চিকিৎসাধীন ছিলেন। সেই সময়ে ঢাকার মত জনবহুল শহরে মানুষের দ্বারে দ্বারে ঘুরে প্রয়োজনীয় রক্তের সংকুলান করতে ব্যর্থ হন তিনি। কখনো রক্ত পেলেও খালি হাতে ফিরতে হয়েছিল অনেক সময়। অবশেষে পরম মমতাময়ী মা ছালেহা খাতুন রক্তের অভাবে ইহলোকের খেলা সাঙ্গ করে পরপারে পাড়ি দেন। সেদিন মাতৃ বিয়োগে শোকবিহব্বল হয়ে পড়েন মোস্তাফিজ। তিনি খুব গভীর ভাবে অনুভব করেন, যদি এমন কোন সংগঠন থাকত, যারা প্রয়োজনীয় মুহূর্তে মুমূর্ষু ব্যক্তিকে রক্তদান করবে। সেই চেতনা থেকে তিনি ২০০২ সালে রাজশাহী বিশ্ববিদ্যালয়ের স্বজন প্রতিষ্ঠা করেন। তাই স্বজনের একটি শ্লোগান এমন ‘স্বজন সৃষ্টির প্রেরণা, মা হারানোর বেদনা।' এ কাজে তিনি বিশ্ববিদ্যালয় কর্তৃপক্ষ, সম্মানিত অনেক শিক্ষক মহোদয়ের পরামর্শ ও সহযোগিতা পেয়েছিলেন। সাথে সাথে তিনি এক ঝাঁক মানবদরদী, পরিশ্রমী ছাত্র-ছাত্রীকে পাশে পেয়েছিলেন। যারা এ কাজকে আরো এগিয়ে নিয়ে যেতে অক্লান্ত পরিশ্রম করেছে এবং বর্তমানেও তা অব্যাহত রয়েছে।

প্রতিষ্ঠা
২০০২ সালে ১২ অক্টোবর রাজশাহী বিশ্ববিদ্যালয় কর্তৃপক্ষ স্বজনকে স্বেচ্ছাসেবী সংগঠন হিসেবে অনুমোদন করেন।

উদ্দেশ্য সমূহ

 * 1) মুমূর্ষুর প্রয়োজনে বিনামূল্যে রক্ত সরবরাহ।
 * 2) প্রত্যেকের রক্তের গ্রুপ নিশ্চিতকরণ ও স্বেচ্ছায় রক্তদানে উদ্বুদ্ধকরণ।
 * 3) বিশ্ববিদ্যালয়ের সকল ছাত্র-ছাত্রী, শিক্ষক, কর্মকর্তা-কর্মচারীসহ বাংলাদেশের সবাইকে স্বজনের অন্তর্ভুক্তিকরণ।
 * 4) স্বেচ্ছায় রক্তদানকে একটি সফল সামাজিক আন্দোলনে রূপদান।
 * 5)  বিভিন্ন মারাত্মক রোগের কারণ, লক্ষণ ও প্রতিকার বিশ্লেষণের মাধ্যমে জনসচেতনা সৃষ্টি ও বিভিন্ন প্রাকৃতিক দুর্যোগে অসহায়ের পাশে দাঁড়ানো।

কীভাবে কাজ করে
স্বজন এর মূল কাজই হলো প্রয়োজনীয় মুহূর্তে রোগীকে বিনামূল্যে রক্তদান। আর এ কাজ সফল ভাবে সম্পন্ন করার জন্য প্রতিটি আবাসিক হলে রয়েছে একটি হল কার্যকরী পরিষদ। যাদের সমন্বয়কারী হিসাবে রয়েছে সম্মানিত উপদেষ্ঠা মন্ডলী কর্তৃক মনোনীত একটি কেন্দ্রীয় কার্যকরী পরিষদ। কেন্দ্রীয় কার্যকরী পরিষদ ও হল কার্যকরী পরিষদ সমন্বিতভাবে বিভিন্ন সময়ে ফ্রি কিংবা নামমাত্র মূল্যে, রক্তের গ্রুপ নির্ণয় কর্মসূচি আয়োজন করে থাকে। প্রতিটি হল কার্যকরী পরিষদের কাছে রয়েছে ঐ হলের সংশ্লিষ্ট আবাসিক প্রায় সকল ছাত্র/ছাত্রীর রক্তের গ্রুপ তালিকা এবং প্রয়োজনীয় মুহূর্তে স্বেচ্ছায় রক্তদানে ইচ্ছুক রক্তদাতাদের তালিকা। স্বজন কর্মীরা প্রয়োজনীয় মুহূর্তে স্বেচ্ছায় রক্তদানে ইচ্ছুক রক্তদাতাদের সাথে যোগাযোগ করে তড়িৎ গতিতে রক্তের ব্যবস্থা করে থাকে। বিভিন্ন কর্মসূচির মাধ্যমে রক্তের গ্রুপ জানানোর সাথে সাথে সকলকে স্বেচ্ছায় রক্তদানে মানসিক ভাবে উদ্বুদ্ধ করা এবং বিভিন্ন মারাত্মক রোগ সম্পর্কে গণসচেতনতা বৃদ্ধির জন্য নিরলস পরিশ্রম করে চলছে। তাছাড়াও স্বজনের সকল সদস্যকে স্ব স্ব রক্তের গ্রুপ সম্বলিত পরিচয় পত্র প্রদান করা হয়। রক্তদাতাকে স্বজনের পরিচিতি সম্বলিত একটি ডোনার কার্ড প্রদান করা হয়।

সাফল্য
স্বজন পরিচালিত হয় সম্মানিত উপদেষ্টা মন্ডলীর উপদেশ মতো একঝাঁক মানব কল্যাণে নিবেদিত ছাত্র-ছাত্রী দ্বারা। ২০০২ সালের অক্টোবরে পথ চলা শুরু হলেও বিভিন্ন প্রতিকূলতা কাটিয়ে মূলত এ কাজ পুরোদমে শুরু হয় ২০০৩ সালের শেষ দিকে। বিগত কয়েক বছরে স্বজনের সেবামূলক কার্যক্রম দেখে বিশ্ববিদ্যালয় কর্তৃপক্ষ স্বজনকে একটি স্থায়ী কার্যালয় প্রদান করে এবং ২০০৭ সালের ১৫ই আগস্ট বাংলাদেশ সরকার স্বজনকে একটি নিবন্ধিত সংগঠন হিসেবে ঘোষণা করে। স্বজনের দাবির প্রেক্ষিতে বিশ্ববিদ্যালয়ের সবার পরিচয় পত্রে রক্তের গ্রুপ সংযুক্ত করা হয়েছে। বর্তমানে দেশের বিভিন্ন অঞ্চলে বিস্তৃতির লক্ষ্যে কুষ্টিয়া সরকারী কলেজ এবং বরেন্দ্র বিশ্ববিদ্যালয়, রাজশাহী শাখা খোলার মাধ্যমে স্বজনের কার্যক্রম অগ্রগতি লাভ করেছে।

শ্লোগান

 * স্বজন সৃষ্টির প্রেরণা, মা হারানোর বেদনা।
 * যদি হই রক্তদাতা, জয় করবো মানবতা।
 * নিজে রক্ত দিন, অন্যকে রক্ত দানে উৎসাহিত করুন।

সদস্য সংখ্যা
গুটি কয়েক ছাত্র-ছাত্রী দ্বারা পথ চলা শুরু করলেও বিগত ২০ বছরে স্বজনের সাধারণ সদস্যসংখ্যা বেড়ে দাড়িয়েছে ১৬১০৫ জনেরও বেশি।
 * এ পর্যন্ত সর্বমোট প্রদত্ত রক্তের পরিমাণ ২৫৮৩১ ব্যাগ
 * ফ্রি ব্লাড গ্রুপিং করা হয়েছে প্রায় ৫৪ হাজার ৭০० জনেরও বেশি ছাত্র-ছাত্রী, কর্মকর্তা-কর্মচারী ও দেশের বিভিন্ন অঞ্চলের মানুষের ৷

অন্যান্য কার্যক্রম

 * বিশ্ব রক্তদাতা দিবস উদ্যাপন ।
 * বছরের বিভিন্ন সময়ে বনভোজনের আয়োজন ৷
 * বিসিএস কেন্দ্রিক প্রোগ্রাম ‘স্বজন পাঠচক্র' পরিচালনা।
 * স্বেচ্ছায় রক্তদানে সচেতনতা সৃষ্টি ও ‘স্বজন' এর কার্যক্রম বিষয়ক কর্মশালার আয়োজন।
 * রমজান মাসে ইফতার মাহফিলের আয়োজন।
 * ১২ই অক্টোবর স্বজন প্রতিষ্ঠা বার্ষিকী উপলক্ষ্যে বর্ণাঢ্য র্যালি ও পিকনিকের আয়োজন।
 * দেশের বিভিন্ন শিক্ষাপ্রতিষ্ঠানে ব্লাড গ্রুপিং ক্যাম্পেইন
 * প্রাকৃতিক দূর্যোগে অসহায় মানুষের পাশে দাঁড়ানো।
 * শীতার্তদের মাঝে শীতবস্ত্র বিতরণ কর্মসূচি।
 * বৃক্ষরোপন কর্মসূচি।